Ir-Regolament tal-Kummissjoni (KE) Nru 1249/2002
tal-11 ta’ Lulju 2002
li jemenda r-Regolament (KE) Nru 2366/98 li jistabbilixxi regoli dettaljati għall-applikazzjoni tas-sistema ta’ għajnuna għall-produzzjoni taż-żejt taż-żebbuġa għas-snin tal-marketing 1998/1999, 1999/2000, 2000/2001, 2001/2002, 2002/2003 u 2003/2004
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat ir-Regolament tal-Kunsill Nru 136/66/KEE tat-22 ta’ Settembru 1996 dwar l-organizzazzjoni komuni tas-suq taż-żjut u x-xaħmijiet [1], kif l-aħħar emendat bir-Regolament (KE) Nru 1513/2001 [2] u b’mod partikolari l-Artikolu 5 tiegħu,
Wara li kkunsidrat ir-Regolament tal-Kunsill (KEE) Nru 2261/84 tas-17 ta’ Lulju 1984 li jistabbilixxi regoli ġenerali għall-għoti ta’ għajnuna għall-produzzjoni ta’ żejt taż-żebbuġa u ta’ għajnuna lill-organizzazzjonijiet ta’ produtturi taż-żejt taż-żebbuġa [3], kif l-aħħar emendat bir-Regolament (KE) Nru 1639/98 [4] u b’mod partikolari l-Artikolu 19 tiegħu,
Wara li kkunsidrat ir-Regolament tal-Kunsill (KE) Nru 1638/98 ta’ l-20 ta’ Lulju 1998 li jemenda r-Regolament Nru 136/66/KEE dwar it-twaqqif ta’ organizzazzjoni komuni fis-suq taż-żjut u x-xaħmijiet [5], kif l-aħħar emendat bir-Regolament (KE) Nru 1513/2001 [6] u b’mod partikolari l-Artikolu 4 tiegħu,
Billi:
(1) Skond l-Artikolu 4 tar-Regolament (KE) Nru 1638/98 ebda għajnuna lill-produttur taż-żebbuġ ma tista’ titħallas dwar siġar addizzjonali taż-żebbuġ miżrugħa wara l-1 ta’ Mejju 1998 jew lil dawk li dwarhom ma tkun saret ebda dikjarazzjoni dwar il-ħsad sa data li għandha tiġi stabbilita. L-Artikolu 5(1) tar-Regolament tal-Kummissjoni (KE) Nru 2366/98 [7], kif l-aħħar emendat bir-Regolament (KE) Nru 2070/2001 [8], jipprovdi li l-esklużjoni mill-għajnuna tirrelata mal-produzzjoni ta’ siġar addizzjonali taż-żebbuġ miżrugħa wara l-1 ta’ Mejju 1998 jew dawk miżrugħa wara l-1 ta’ Novembru 1995 li dwarhom ma tkun saret ebda dikjarazzjoni dwar il-ħsad sa l-1 ta’ April 1999. Iżda, siġar addizzjonali taż-żebbuġ b’konnessjoni mal-konverżjoni ta’ msaġar qodma taż-żebbuġ jew koperti bi programm approvat mill-Kummissjoni jistgħu jikkwalifikaw għall-għajnuna.
(2) Il-produzzjoni ta’ siġar addizzjonali taż-żebbuġ riferita fl-ewwel subparagrafu ta’ l-Artikolu 4 tar-Regolament (KE) Nru 1638/98 mhix sinjifikanti fl-ewwel tliet snin wara ż-żriegħ. Iżda, mis-sena tal-marketing 2003/03, il-produzzjoni minn dawn is-siġar issir sinjifikanti u għandu jingħata kont tagħha għall-għanijiet ta’ l-esklużjoni mill-iskema ta’ l-għajununa tal-produzzjoni. Huwa għalhekk meħtieġ li tiġi provduta sistema ta’ kalkolazzjoni bbażata fuq il-kwantità ta’ żejt verġni prodott, in-numru ta’ siġar taż-żebbuġ fi produzzjoni miżrugħa qabel u wara l-1 ta’ Mejju 1998, u koeffiċjenti li jippermettu għall-produzzjoni taż-żejt minn siġar addizzjonali taż-żebbuġ li mhux eliġibbli għall-għajnuna li għandha titnaqqas mill-produzzjoni totali. Dawn il-koeffiċjenti huma stabbiliti fuq il-bażi ta’ l-evoluzzjoni tat-tbassir tal-produzzjoni b’relazzjoni ma’ l-età tal-miżergħa.
(3) Il-miżuri li għalihom jipprovdi dan ir-Regolament huma skond l-opinjoni tal-Kumitat ta’ Ġestjoni taż-Żjut u x-Xaħmijiet,
ADOTTAT DAN IR-REGOLAMENT:
L-Artikolu 1
Ir-Regolament (KE) Nru 2366/98 huwa emendat kif ġej:
1. L-Artikolu 12a li ġej huwa miżjud:
"L-Artikolu 12a
Fuq il-bażi tad-dikjarazzjonijiet riferiti fl-Artikoli 2 u 5 u l-applikazzjonijiet għall-għajnuna riferiti fl-Artikolu 12, l-Istati Membri produtturi għandhom jistabbilixxu l-produzzjoni taż-żejt taż-żebbuġa tas-siġar addizzjonali taż-żebbuġ skond it-tifsira ta’ l-ewwel subparagrafu ta’ l-Artikolu 4 tar-Regolament (KE) Nru 1638/98 għas-sena tal-marketing 2002/03 billi jimmoltiplikaw il-produzzjoni medja għal kull siġra adulta taż-żebbuġ bit-total ta’:
- in-numru addizzjonali tas-siġar taż-żebbuġ miżrugħa bejn l-1 ta’ Mejju u l-31 ta’ Ottubru 1998, moltiplikat b’0.70, u
- in-numru ta’ siġar addizzjonali taż-żebbuġ miżrugħa bejn l-1 ta’ Novembru 1998 u l-31 ta’ Ottubru 1999, moltiplikat b’0.35.
Il-produzzjoni medja ta’ kull siġra adulta taż-żebbuġ għandha tiġi kalkolata billi tiġi diviża l-kwantità ta’ żejt verġni taż-żebbuġa prodott mis-sġar addizzjonali taż-żebbuġ, kif riferita fl-ewwel subparagrafu, bit-total ta’:
- in-numru ta’ siġar taż-żebbuġ li jipproduċu miżrugħa qabel l-1 ta’ Mejju 1998, u
- in-numru tas-siġar taż-żebbuġ li jipproduċu miżrugħa bejn l-1 ta’ Mejju u l-31 ta’ Ottubru 1998, moltiplikat b’0.70, u
- in-numru ta’ siġar taż-żebbuġ li jipproduċu miżrugħa bejn l-1 ta’ Novembru 1998 u l-31 ta’ Ottubru 1999, moltiplikat b’0.35."
2. L-ewwel subparagrafu ta’ l-Artikolu 14(1) għandu jiġi sostitwit b’dan li ġej:
"1. Dawk li jkabbru ż-żebbuġ għandhom ikunu eliġibbli għall-għajnuna dwar il-kwantità ta’ żejt verġni taż-żebbuġa li jkunu attwalment ipproduċew, imnaqqas il-produzzjoni tas-siġar addizzjonali taż-żebbuġ riferiti fl-ewwel subparagrafu ta’ l-Artikolu 12a, miżjuda bil-kwantità fissa tar-residwu taż-żejt taż-żebbuġa provduta fil-paragrafu 2."
3. L-Artikolu 14(2) huwa sostitwit b’dan li ġej:
"2. Il-kwantità ta’ residwu ta’ żejt taż-żebbuġa li fuqha tista’ titħallas l-għajnuna għandha tkun ugwali għal 8 % tal-kwantità ta’ żejt verġni taż-żebbuġa, imnaqqas il-produzzjoni tas-siġar addizzjonali taż-żebbuġ riferiti fl-Artikolu 12a, prodotta miż-żebbuġ li minnu kien ġej il-fdal u li dwaru jkun ingħata għarfien għad-dritt ta’ l-għajnuna skond l-Artikolu 2(4) tar-Regolament (KEE) Nru 2261/84."
L-Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jkun jgħodd mill-1 ta’ Novembru 2002.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-11 ta’ Lulju 2002.